Klart vejr med frost efter en fugtig Nytårsdag har gjort vejene særdeles glatte mange steder i landet

Kør ekstra forsigtigt og i god tid her til morgen på det, der for de fleste danskeres vedkommende er den første arbejdsdag i 2017. Vejene er nemlig særdeles glatte mange steder i landet efter en fugtig Nytårsdag, som bød på regn mange steder. I nattens løb er det klaret flot op nordfra med faldende temperaturer - mange steder i landet sågar frost. I Nordjylland er frostgrader flere steder mandag morgen, og Vejdirektoratet melder om glatte veje i Thisted og på Mors. I Karup i Midtjylland har temperaturen været nede på -4,4 grader, men selv de steder, hvor temperaturen har ligget lige over frysepunktet natten igennem, kan vejbanerne være iskolde og spejlglatte. Mandagen bliver i øvrigt flot med nogen sol men også ret kølig med dagtemperaturer mellem 1 og 4 grader. I Jylland kan der dog ud på eftermiddagen komme byger flere steder med både regn, slud, tøsne eller hagl.